Vrou se long nog vol bloed ná weermaglid haar glo skiet | Maroela Media
Carine van Staden (28) het steeds bloed in haar long nadat sy in Augustus in die noorde van Pretoria ten aanskoue van haar verloofde glo deur 'n weermaglid op 'n kort afstand in haar bors geskiet is.
Van Staden moes op 15 September weer 'n operasie in die George Mukhari-hospitaal ondergaan om van die bloed wat ná die skietvoorval in haar long opgebou het, ontslae te raak.
Sy is daarna ontslaan om by haar huis in Daspoort, in die weste van die stad, aan te sterk. Sy is afhanklik van 'n staatshospitaal aangesien sy nie 'n mediese fonds het nie.
Van Staden het gesê die gesin en Carin se verloofde, Johan Harmse (29), fokus nou net op Donderdag wanneer die weermaglid vir die eerste keer ná die skietvoorval op 10 Augustus naby Wonderboom Junction, in die Pretoria Noord-landdroshof gaan verskyn op aanklag van poging tot moord.
Maroela Media het vroeër berig Carine en Harmse was die dag van die skietery omstreeks 18:00 van Daspoort op Harmse se motorfiets op pad na vriende in Montana toe 'n amptelike weermagvoertuig die motorfiets skrams getref en weggery het. Die paartjie het hom agterna gesit en by 'n verkeerslig voorgekeer, waarna hy Carine glo op 'n kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het.
Die Vryheidsfront Plus asook die burgerregte organisasie AfriForum het in Augustus gesê dit is kommerwekkend dat die strafregstelsel tans in sommige gevalle met dubbele standaarde toegepas word wat rassisme skep en bevorder.
Ai, maar dit gaan te lekker. Die dame moes na 'n privaat hospitaal geneem word. Die Staat moet sorg. Ek hoop sy sit 'n GROOT eis in teen die Weermag. Sterkte.
Vreeslik hartseer en baie sterkte vir jou . Mag die Here jou volkome aanraak en die herstel spoedig wees
Ek voel baie jammer vir hulle….. die pes gaan skotvry kom!
My raad aan die paartjie :Vat al julle geld, al moet julle leen, en kry n goeie advokaat en ry die Staat en Weermag. Mag julle stinkryk hieruit stap !
Sy moet verseker 'n groot eis teen die weermag instel. Sy sit met die pyn en ongerief en kan op die oomblik ook nie werk nie. Vorentoe kan dit net erger word en hoop ek van harte dat sy goeie advies rakende haar eis ontvang. Sterkte vir haar!